Pta-polisieman skiet glo vrou dood, toe homself - Maroela Media
'n Polisiesersant het glo sy vrou doodgeskiet voordat hy selfmoord gepleeg het by die polisiekollege in Pretoria-Wes.
Kapt. Doniah Mothutsane, woordvoerder van die polisie, het aan Maroela Media, gesê die 40-jarige beampte en sy 39-jarige vrou se liggame is Maandagoggend in hul huis op die polisiekollege se perseel gevind.
Volgens Mothutsane het die bure hulp ontbied nadat hulle omstreeks 10:00 skote gehoor het. Die sersant was by die Pretoria Sentraal-polisiestasie gestasioneer en was 'n lid van die taktiese reaksie- span. Mothutsane het gesê die polisie ondersoek 'n saak van moord en selfmoord en dat die motief vir die skietery nog nie bekend is nie.
Xander Loubser, woordvoerder van Best Care-ambulansdienste, het gesê die man en vrou was reeds dood met paramedici se aankoms op die toneel.